Rebild Kommune har efter den såkaldte "Rebild-sag" fået konsulentfirmaet Deloitte til at undersøge sagsbehandlingen af omkring 700 socialsager i kommunen i samarbejde med Social- og Integrationsministeriets Task Force. Og det det foreløbige resultat tegner ikke godt. Efter gennemgangen af de første 108 sager er der fundet fejl i 78 procent af dem. Det skriver Berlingske Tidende. - Rebild Kommune er jo langt fra den eneste, der begår fejl i denne her størrelsesorden. Undersøgelser fra Ankestyrelsen har flere gange vist, at der er masser af fejl på socialområdet i kommunerne. Men tænk, hvis det var Skat, der begik fejl i otte ud af ti sager. Eller hospitalerne. Det ville politikerne ikke finde sig i, siger formanden for Børnerådet Lisbeth Zornig Andersen til Berlingske Nyhedsbureau. Undersøgelsen er endnu ikke færdig, så det er uvist, om fejlene er administrative eller af mere gennemgribene karakter. Formanden for Børnerådet roser dog kommunen for at undersøge sig selv.

Referat:
En foreløbig undersøgelse af Rebild Kommunes socialsager viser, at der er fejl i 78 procent. - Helt utilstedeligt, mener formanden for Børnerådet.